
[bookmark: _Toc526847761]PËR KËSHILLAT MBIKËQYRËS TË SHOQËRIVE TREGTARE SHTETËRORE
(Ndryshuar me VKM nr. 363[footnoteRef:1], datë 30.6.2025) [1:  VKM nr. 363, datë 30.6.2025 në kreun II shprehet:
II. Mandatet e anëtarëve të këshillave mbikëqyrës, të emëruar përpara hyrjes në fuqi të këtij vendimi, nuk ndërpriten. Këta persona ushtrojnë funksionin e anëtarit të këshillit mbikëqyrës deri në përfundimin e mandatit, sipas afatit të parashikuar në përputhje me aktin e emërimit të tyre.

] 

(i përditësuar)

Në mbështetje të nenit 100 të Kushtetutës, të nenit 8, të ligjit nr. 7926, datë 20.4.1995, “Për transformimin e ndërmarrjeve shtetërore në shoqëri tregtare”, të ndryshuar, dhe të kreut III, të ligjit nr. 9901, datë 14.4.2008, “Për tregtarët dhe shoqëritë tregtare”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Numri i anëtarëve të këshillave mbikëqyrës të shoqërive tregtare shtetërore, që krijohen nga transformimi i ndërmarrjeve shtetërore, të jetë:
a) Tre, për shoqëritë jostrategjike, të vogla e të mesme; 
b) Gjashtë, për shoqëritë e sektorëve strategjikë me rëndësi të veçantë. 
2. Anëtarët e këtyre këshillave propozohen si më poshtë vijon:
a) 2/3 e numrit të anëtarëve propozohen nga përfaqësuesi i pronarit, për pronën shtetërore; 
b) 1/3 e numrit të anëtarëve propozohen nga ministri i linjës administrative apo organi i vetëqeverisjes vendore, që përfaqëson shtetin, për shoqëritë shtetërore përkatëse.
3. Anëtarët e këshillit mbikëqyrës emërohen nga Asambleja e Përgjithshme e shoqërisë tregtare, sipas një procedure transparente dhe të bazuar në parimin e meritokracisë. Asambleja përcakton me vendim vendet vakante për anëtar të këshillit mbikëqyrës, publikimin e tyre në faqen zyrtare të institucionit dhe strukturën përgjegjëse për mbledhjen e kërkesave të paraqitura.
Asambleja e Përgjithshme ngre komisionin e vlerësimit të kërkesave, i cili shqyrton kërkesat e paraqitura, vlerëson plotësimin e kritereve dhe skualifikon kandidatët që nuk i plotësojnë ato, si dhe përgatit listën me emrat e kandidatëve, të cilët plotësojnë kriteret, dhe ia propozon për shqyrtim Asamblesë.
Në shoqëritë tregtare shtetërore të krijuara sipas marrëveshjeve ndërkombëtare ose në shoqëritë me kapital të përbashkët, ku shteti zotëron kuota ose aksione, përzgjedhja e anëtarëve të këshillit mbikëqyrës të palës shtetërore do të bëhet në përputhje me parashikimet në aktet e themelimit apo statutin e këtyre shoqërive.
3/1. I njëjti person nuk mund të marrë pjesë në më shumë se 2 (dy) këshilla mbikëqyrës, me përjashtim të rasteve kur me ligj parashikohet ndryshe.
4. Në përbërje të këshillave mbikëqyrës të shoqërive tregtare shtetërore mund të përzgjidhen:
a) Nëpunës të institucioneve shtetërore, kur legjislacioni në fuqi nuk pengon pjesëmarrjen e tyre në funksione të tjera;
b) Specialistë të institucioneve kërkimore e shkencore, të universiteteve, me vjetërsi në punë jo më pak se 5 vjet dhe personat që gëzojnë autoritet profesional në fusha të caktuara;
c) Njëri nga anëtarët e këshillit mbikëqyrës duhet të jetë specialist në fushën e ekonomisë dhe të financës;
ç) Ekspertë të pavarur, të cilët nuk kanë lidhje varësie apo interesi me shoqërinë përkatëse.
5. Nuk mund të emërohen anëtarë të këshillave mbikëqyrës punonjës të organeve qendrore a vendore që kryejnë funksione auditimi, punonjës të emëruar si administratorë të shoqërive tregtare, drejtorë të ndërmarrjeve shtetërore të patransformuara në shoqëri tregtare dhe kushdo tjetër, që ka konflikt interesash, në kuptim të ligjit nr. 9367, datë 7.4.2005, “Për parandalimin e konfliktit të interesave në ushtrimin e funksioneve publike”, të ndryshuar. 
5/1. Funksionarëve politikë të liruar nga detyra nuk u lejohet të emërohen apo të riemërohen si anëtarë të këshillit mbikëqyrës në shoqëri tregtare shtetërore, për një periudhë prej 2 (dy) vjetësh, duke filluar nga data e lirimit nga detyra.
6. Anëtarët e këshillit mbikëqyrës përfitojnë shpërblim për pjesëmarrje në këshillat mbikëqyrës, si më poshtë vijon: 
a) Në shoqëritë tregtare shtetërore strategjike, për kryetarin, në masën 30 për qind të pagës mujore të sekretarit të përgjithshëm të ministrisë përgjegjëse për ekonominë, ndërsa, për anëtarët e tjerë të këshillit mbikëqyrës, 20 për qind të kësaj page; 
b) Në shoqëritë tregtare shtetërore jostrategjike kombëtare, për kryetarin, në masën 30 për qind të pagës mujore të drejtorit të Drejtorisë së Administrimit të Pronës Shtetërore në ministrinë përgjegjëse për ekonominë dhe, për anëtarët e tjerë të këshillit mbikëqyrës, 20 për qind të kësaj page;
c) Në shoqëritë tregtare shtetërore jostrategjike vendore, për kryetarin, në masën 30 për qind të pagës mujore të sekretarit të përgjithshëm të prefekturës dhe, për anëtarët e tjerë të këshillit mbikëqyrës, 20 për qind të kësaj page.
Për efekt të këtij vendimi, paga mujore përfshin pagën për funksion dhe pagën e grupit.
7. Shpërblimi i anëtarëve të këshillit mbikëqyrës është mujor dhe jepet nga mbledhja e parë e këshillit. Efektet përballohen nga vetë shoqëria anonime. 
8. Në mbledhjen e tij të parë këshilli mbikëqyrës cakton sekretarin, i cili mund të jetë përfaqësues i pronarit ose i shoqërisë, si dhe masën e shpërblimit të tij. Masa e shpërblimit të sekretarit të këshillit mbikëqyrës në shoqëritë strategjike të jetë 15 000 (pesëmbëdhjetë mijë) lekë në muaj, në shoqëritë jostrategjike kombëtare të jetë 10 000 (dhjetë mijë) lekë në muaj dhe në shoqëritë jostrategjike vendore 5 000 (pesë mijë) lekë në muaj. 
9. Këshilli mbikëqyrës mblidhet jo më pak se katër herë në vit dhe u raporton, për veprimtarinë ekonomike e financiare të shoqërisë, institucionit administrativ të linjës dhe përfaqësuesit të pronarit, për pronën shtetërore, jo më pak se 4 (katër) herë në vit. 
[bookmark: _GoBack]10. Këtij vendimi nuk u nënshtrohen shoqëritë aksionare të ujësjellës-kanalizimeve, të cilat e ushtrojnë veprimtarinë e tyre në bazë të akteve të veçanta nënligjore. 
11. Vendimi nr. 642, datë 11.10.2005, i Këshillit të Ministrave, “Për këshillat mbikëqyrës të shoqërive anonime shtetërore”, si dhe udhëzimi nr. 318, datë 8.4.2009, i ministrit të Ekonomisë, Tregtisë dhe Energjetikës, “Për emërimin, funksionimin dhe shpërblimin e këshillit mbikëqyrës në shoqëritë anonime shtetërore”, shfuqizohen. 
12. Ngarkohen ministria përgjegjëse për ekonominë, ministritë e linjës, organet e vetëqeverisjes vendore dhe shoqëritë tregtare shtetërore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

